b'\n_START_ARTICLE_\nVladimir \xc5\xa0tovi\xc4\x8dek\n_START_SECTION_\n\xc5\xbdivljenje in delo\n_START_PARAGRAPH_\nRodil se je 26. junija 1896 v Bo\xc5\xa1tanju pri Sevnici, kot najstarej\xc5\xa1i sin o\xc4\x8detu Karlu in materi Vlasti, roj. Sochor, ki sta imela skupaj \xc5\xa1est otrok. Dru\xc5\xbeina se je zaradi o\xc4\x8detovega dela ustalila v pristavi turnske gra\xc5\xa1\xc4\x8dine v Leskovcu pri Kr\xc5\xa1kem kamor se je preselila iz \xc4\x8de\xc5\xa1kega Tabora.  Po kon\xc4\x8dani kr\xc5\xa1ki me\xc5\xa1\xc4\x8danski \xc5\xa1oli (1908) se je vpisal na Umetno-obrtno \xc5\xa1olo v Ljubljani, kjer ga je dokon\xc4\x8dno pritegnilo kiparstvo, tudi po zaslugi prof. Alojza Repi\xc4\x8da.  _NEWLINE_Po kon\xc4\x8dani \xc5\xa1oli je od\xc5\xa1el v Prago, kjer  je sprva opravljal pomo\xc4\x8dni\xc5\xa1ka dela v ateljeju Rodinovega u\xc4\x8denca Josefa Maratka, Stanislava Sucharda in Jana \xc5\xa0truse. Ob\xc4\x8dudoval je predvsem slednjega in zato je na svojo veliko zadovoljstvo v povojnem letu 1919 pod njegovim vodstvom in pod vodstvom medaljerja Otokarja \xc5\xa0panjela pri\xc4\x8del s \xc5\xa1tudijem na sloviti pra\xc5\xa1ki umetnostni akademiji. Tedaj so tam \xc5\xa1tudirali tudi Bo\xc5\xbeidar Jakac, Tone Kralj, Veno Pilon, G. A. Kos idr. _NEWLINE_O uspe\xc5\xa1nosti med \xc5\xa1tudijem pri\xc4\x8da nagrada, ki jo je prejel za \xc5\xa1tudijske uspehe (1922), \xc5\xa1e bolj pa \xc4\x8dastno priznanje Akademije upodabljajo\xc4\x8dih umetnosti v Pragi. Po diplomi se je vrnil domov, ustvarjal, razstavljal, a bil z mislimi \xc5\xbee v Parizu, kamor je naposled odpotoval leta 1926. _NEWLINE_V ju\xc5\xbenem Parizu je najel atelje, a je lastno ustvarjanje moral zamenjati za, sprva, delo v opekarni, nato  za kratek \xc4\x8das v tovarni stilnega pohi\xc5\xa1tva, kjer je rezbaril ornamentiko. Zatem je dobil prilo\xc5\xbenost zaposlitve v italjanski kamnose\xc5\xa1ki delavnici, kjer je punktiral in klesal nekaj portretov za Versailles. V tem \xc4\x8dasu je delal tudi za Antoina Bourdella in pomagal pri izdelavi slavne Alza\xc5\xa1ke Madone. Leta 1927 se je pari\xc5\xa1ki javnosti predstavil z razstavo skupaj s slikarjem Antejem Trstenjakom, leta 1929 sodeloval z Raymondom Delamarre-om, razstavljal tudi v Salon des Artistes francis, sodeloval na kolektivni razstavi Salon international de la medaille, kar mu je prinesno \xc4\x8dastno priznanje Mention honorable na nate\xc4\x8daju pari\xc5\xa1ke Kovnice za novce. Ta uspeh v mo\xc4\x8dni konkurenci je odmeval tudi v slovenskih kulturnih krogih, kamor se je vrnil leta 1931. _NEWLINE_Uredil si je atelje, kjer je ustvarjal po naro\xc4\x8dilih, najve\xc4\x8dkrat je dobil portretna naro\xc4\x8dila za plakete in medalje, redkeje je dobival javna naro\xc4\x8dila, plastiki se je posve\xc4\x8dal za lastno veselje. Leta 1933 se je prvi\xc4\x8d poro\xc4\x8dil s Slavo Vidmarjevo in rodila se je h\xc4\x8derka Vladka. Leta 1954 mu je \xc5\xbeena umrla, v drugo se je poro\xc4\x8dil leta 1963 z Ljudmilo Vrbov\xc5\xa1ek, rodila sta je jima h\xc4\x8derki Tanja in Du\xc5\xa1anka.  _NEWLINE_\xc5\xbdivel je skoraj neopazno. Njegovo umetni\xc5\xa1ko delovanje je bilo bolj vezano na Leskovec in Zagreb, kot na Ljubljano, od koder je dobival naro\xc4\x8dila \xc5\xa1ele v petdesetih letih._NEWLINE_Televizija Slovenije je na filmski trak, \xc5\xa1e v \xc4\x8dasu njegovega \xc5\xbeivljenja, zabele\xc5\xbeila misti\xc4\x8dno podobo umetnika, ki mu je bil skozi vsa obdobja ustvarjanja vselej bli\xc5\xbeji realizem, pogosto s pridihom romantike, \xc4\x8deprav je bil \xc4\x8das njegovih najbolj plodnih let, \xc4\x8das ekspresionizma in kasnej\xc5\xa1ega impresionizma.  Trikratni nominiranec za Pre\xc5\xa1ernovo nagrado je umrl 11. decembra 1989, v visoki starosti 93 let. _NEWLINE_Pri svojih osemdesetih letih (1976) je z darilno listino umetnik ob\xc4\x8dini Kr\xc5\xa1ko podaril vsa dela iz zasebne umetni\xc5\xa1ke zbirke skupaj z ateljejem poleg hi\xc5\xa1e. Zdi se da ob\xc4\x8dina nikoli ni dojela veli\xc4\x8dine podarjenega, saj  obstaja, sicer urejena, stalna razstava njegovih del \xc5\xa1ele od leta 2010 in obsega le pe\xc5\xa1\xc4\x8dico od skupno ve\xc4\x8d kot 1000 podarjenih del._NEWLINE_Nekaj mav\xc4\x8dnih odlitkov svojih del pa je umetnik  v \xc4\x8dasu \xc5\xbeivljenja podaril tudi svojemu rojstnemu kraju Bo\xc5\xa1tanju.'